ປ. Abbas ຍອມຮັບວ່າ ຕົນປະຕິເສດ ແຜນສັນຕິພາບ ສອງປະເທດ ກັບອິສຣາແອລ ເມື່ອປີ 2008 
ຂໍ້ສະເໜີນັ້ນ ປະກອບດ້ວຍ ການຖອນຊາວອິສຣາແອລ ເກືອບທັງໝົດ ອອກຈາກ West Bank ແລະ ດິນແດນທີ່ ເຊື່ອມຕໍ່ ທາງພື້ນດິນຫາເຂດ Gaza.
ປະທານາທິບໍດີ ປາແລັສໄຕນ໌ ທ່ານ Mahmoud Abbas ໄດ້ ເປີດເຜີຍຕໍ່ສາທາລະນະຊົນ ໂດຍຍອມຮັບເປັນຄັ້ງທຳອິດ ວ່າ ທ່ານໄດ້ລົ້ມເລີກໂອກາດ ສຳລັບຂໍ້ຕົກລົງສັນຕິພາບທີ່ມີສອງ ປະເທດ ກັບອິສຣາແອລ ໃນປີ 2008 ທີ່ອາດຈະມອບດິນແດນ ເກືອບທັງໝົດ ທີ່ຊາວປາແລັສໄຕນ໌ ຕ້ອງການ ໃຫ້ຄືນໂດຍ ອິສຣາແອລ ຂໍ້ສະເໜີດັ່ງກ່າວໂດຍອະດີດນາຍົກລັດຖະມົນຕີອິສຣາແອລ ທ່ານ Ehud Olmert ປະກອບດ້ວຍ ການຖອນຊາວອິສຣາແອລ ເກືອບທັງໝົດອອກຈາກ ຝັ່ງຕາເວັນຕົກຂອງແມ່ນ້ຳຈໍແດນ ຫຼື West Bank ແລະ ດິນແດນທີ່ເຊື່ອມຕໍ່ທາງພື້ນດິນຫາເຂດ Gaza Strip ສ່ວນເມືອງເກົ່າແກ່ຂອງເຈຣູຊາແລັມ ຕາເວັນອອກ ເຊິ່ງເປັນສະຖານທີ່ສັກສິດ ຂອງຊາວຢິວ ແລະ ຊາວອາຣັບ ອາດຈະຢູ່ພາຍໃຕ້ການຄວບຄຸມໂດຍນານາຊາດ ທ່ານ Abbas ໄດ້ກ່າວໃນການໃຫ້ສຳພາດ ກັບສະຖານີໂທລະພາບ ຊ່ອງ 10 ຂອງ ອິສຣາແອລ ວ່າ ທ່ານໄດ້ປະຕິເສດຂໍ້ຕົກລົງ ຍ້ອນວ່າ ທ່ານບໍ່ໄດ້ມີໂອກາດ ສຶກສາເບິ່ງ ແຜນທີ່ ການແບ່ງດິນແດ່ນ ຕາມຂໍ້ສະເໜີຂອງທ່ານ Olmert ທ່ານ Abbas ເວົ້າວ່າ ທ່ານ Olmert ຍັງໄດ້ລົມກັບໂທລະພາບອິສຣາແອລນັ້ນ ໂດຍກ່າວວ່າ ທ່ານໄດ້ບອກ ທ່ານ Abbas ວ່າ ມັນຈະເປັນອີກ 50 ປີ ກ່ອນທີ່ຊາວປາແລັສໄຕນ໌ ຈະໄດ້ຮັບຂໍ້ສະເໜີ ອີກເທື່ອນຶ່ງ ທີ່ຄືກັນກັບອັນນີ້ ທີ່ທ່ານໄດ້ສະເໜີ ໃຫ້ພວກເຂົາເຈົ້າໄປ ທ່ານ Abbas ໄດ້ກ່າວໃນການໃຫ້ສຳພາດ ທີ່ອອກອາກາດ ໃນຕອນແລງຂອງວັນອັງຄານ ມື້ກ່ອນ ວ່າ ການເຈລະຈາ ຍັງສືບຕໍ່ ແຕ່ຕໍ່ມາບໍ່ດົນກໍໄດ້ລົ້ມແຫລວໄປ ໃນຂະນະທີ່ ທ່ານ Olmert ກຳລັງປະເຊີນໜ້າກັບການກ່າວຫາວ່າສໍ້ລາດບັງຫລວງ ແລະໄດ້ລາອອກຈາກ ຕຳແໜ່ງ